## Carlos Mazón: “Aprovarem una rebaixa del 10 % en l’impost de transmissions patrimonials per a tots els ciutadans de la Comunitat Valenciana”

*** Anuncia que, a més, “abaixarem l’impost d’actes jurídics documentats per a fer assequibles tots els costos i gastos generats per adquirir una vivenda”
* Realça la política de vivenda integral del Consell amb la qual “estem impulsant la construcció d’immobles, abaixant impostos i avalant els jóvens” perquè puguen adquirir una vivenda
* Destaca que el Govern Valencià en 2024 “ha licitat més de 1.200 vivendes del Pla Viu a la Comunitat Valenciana, 191 en la ciutat d’Alacant i en 2025 està previst que s’executen més de 2.000 en tot el nostre territori”
* Assenyala la construcció de 34 noves vivendes del Pla Viu en el barri alacantí de Rabassa amb una inversió de 2,8 milions d’euros**

**Alacant.**

El president de la Generalitat, Carlos Mazón, ha anunciat que, en els pròxims pressupostos, “aprovarem una rebaixa del 10 % en l’impost de transmissions patrimonials per a tots els ciutadans de la Comunitat Valenciana”.

El cap del Consell ha assenyalat que “per primera vegada en el nostre territori, l’ITP baixarà de manera lineal per a tot el món després de les baixades especials que hem destinat a jóvens i col·lectius vulnerables”. Així, ha manifestat que “s’acabarà que la Comunitat Valenciana tinga l’impost de la vivenda més car d’Espanya”.

Així mateix, ha traslladat que “abaixarem l’impost d’actes jurídics documentats per a fer assequibles tots els costos i gastos generats per adquirir una vivenda”.

Carlos Mazón ha assenyalat que “després de huit anys en els quals es van entregar zero vivendes públiques per part de la Generalitat i després d’un Govern d’Espanya que anuncia centenars de milers de vivendes sense tindre una sola grua darrere, nosaltres estem construint vivenda, abaixant els impostos i avalant els jóvens” perquè “esta és la política de vivenda que feia i fa falta a la Comunitat Valenciana”.

Així, ha destacat la política de vivenda integral del Consell amb la rebaixa de la pressió fiscal, així com la posada en marxa de la línia d’avals perquè els jóvens d’entre 18 i 45 anys puguen accedir a préstecs de fins al 95 % del valor de la primera vivenda.

En este sentit, ha assenyalat que el primer any de rebaixa de l’impost de transmissions patrimonials del 8 al 6 % per a jóvens i persones vulnerables impulsat pel govern del canvi, “ha permés que, en este primer any d’execució, més de 21.000 jóvens han pogut accedir a la seua primera vivenda” amb un estalvi de 27,8 milions d’euros, al mateix temps que ha afirmat que “més de 1.000 jóvens” s’han beneficiat dels avals públics de l’IVF (Institut Valencià de Finances).

Durant la seua intervenció, el president ha indicat que “no hi ha política pública de vivenda sense vivenda, perquè és en l’oferta a on hem de treballar”, per tant, “abaixant els impostos estem ajudant al fet que la vivenda siga més assequible i amb el Pla Viu estem fent que hi haja recursos residencials públics i assequibles per als qui més ho necessiten”.

Al respecte, ha destacat que el Govern Valencià en 2024 “ha licitat més de 1.200 vivendes protegides del Pla Viu en la Comunitat Valenciana, de les quals 191 es troben en el municipi d’Alacant i en 2025 està previst que s’executen més de 2.000 en sòls públics de tot el nostre territori”.

Així mateix, ha anunciat que “en els pròxims mesos haurem completat la posada a la disposició de més 600 vivendes socials en diferents formats solament en la ciutat d’Alacant, perquè veníem de zero”. A més, ha traslladat que “ja hem licitat altres 7 lots més per a 119 vivendes que tindran un 40 % de reserva per a jóvens”.

**Projecte de reparcel·lació PRI Rabassa fase II**

El president de la Generalitat ha visitat les obres de construcció de vivendes del Pla Viu en el barri alacantí de Rabassa, acompanyat per la vicepresidenta primera i consellera de Servicis Socials, Igualtat i Vivenda, Susana Camarero.

Una promoció en la qual, tal com ha anunciat, es construiran 34 vivendes adossades, dos de les quals accessibles, de protecció pública per a destinar-les a lloguer assequible, en una actuació que disposa d’una inversió de més de 2,8 milions d’euros. S’estima que les obres s’executen en un termini de 24 mesos.

La parcel·la sobre la qual s’edificaran té 4.987 metres quadrats i una superfície útil per a vivendes de 3.955 metres quadrats.

Així mateix, Carlos Mazón ha recordat les obres de rehabilitació integral de 20 vivendes en el barri de Miguel Hernández que “estaran acabades este mateix estiu i ja està adjudicada la segona fase amb 16 vivendes i 6 locals comercials”.

Fecha: 04/04/2025